和寧國守沈察院九月嚴霜十五韻
作者：虞儔
朝代：宋

paragraphs: 九月十月交，卦應西北乾。
少昊猶執矩，玄冥遽行權。
慶元敦牂歲，夏無雨暘愆。
早禾既有秋，人斯望有年。
晚稻亦懷新，穎實相接連。
不間東南畝，寧分左右肩。
嚴霜忽早降，節候無餘暄。
黄熟乃無日，青乾空在田。
殆不如稊稗，那敢詠好堅。
造物豈棄遺，繄時失後先。
農夫亟欲訴，有司不謂然。
課無責之有，何異扼其咽。
使君惻興念，官租爲渠蠲。
作詩寬彼憂，至哉仁人言。
幸甚宣城民，信乎有二天。